B4-1258, 1268, 1301, 1311, 1321 και 1326/96

Ψήφισμα σχετικά με την καταδίκη του Wang Dan και την κατάσταση των ανθρωπίνων δικαιωμάτων στη Λαϊκή Δημοκρατία της Κίνας

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση των ανθρωπίνων δικαιωμάτων στην Κίνα,

- έχοντας υπόψη τη δήλωση του Συμβουλίου του Δεκεμβρίου 1995 ότι βασικοί στόχοι της ΕΕ σε σχέση με την Κίνα είναι, μεταξύ άλλων, η προαγωγή των δημοκρατικών δομών που βασίζονται στο κράτος δικαίου και το σεβασμό των ανθρωπίνων δικαιωμάτων,

- έχοντας υπόψη τη δήλωση της προεδρίας της Ευρωπαϊκής Ένωσης της 5ης Νοεμβρίου 1996, σχετικά με την καταδίκη του Wang Dan,

A. έχοντας υπόψη την πρόσφατη απόφαση δικαστηρίου για την υπόθεση του Wang Dan, 27χρονου κινέζου διαφωνούντα και θιασώτη της δημοκρατίας, ο οποίος αφού παρέμεινε επί τρισήμισυ χρόνια στις φυλακές μετά από τη σύλληψή του, καταδικάσθηκε εκ νέου σε 11ετή κάθειρξη,

Β. λαμβάνοντας υπόψη ότι ο WANG DAN κατηγορήθηκε για «απόπειρα ανατροπής της κυβέρνησης» λόγω άρθρων του που δημοσιεύθηκαν στον διεθνή Τύπο και τα οποία αφορούσαν την κατάσταση των ανθρωπίνων δικαιωμάτων και την πολιτική και οικονομική ζωή στην Κίνα, καθώς και των επαφών του με ορισμένα ξένα πανεπιστήμια,

Γ. λαμβάνοντας υπόψη ότι στη δίκη του Wang Dan δεν διασφαλίσθηκαν οι στοιχειώδεις εγγυήσεις μιας δίκαιης δίκης και ότι οι διεθνείς παρατηρητές που είχαν μεταβεί στο Πεκίνο για τη δίκη αυτή δεν μπόρεσαν να παραστούν,

Δ. λαμβάνοντας υπόψη ότι, όπως δήλωσε το Συμβούλιο, ο Wang Dan καταδικάστηκε λόγω δραστηριοτήτων οι οποίες σε μια δημοκρατική κοινωνία θα εθεωρούντο ως άσκηση του αναφαίρετου δικαιώματος στην ελευθερία έκφρασης,

Ε. ανησυχώντας σοβαρά για την κατάσταση και την υγεία άλλων πολιτικών κρατουμένων όπως του Liu Xiaobo, λογοτεχνικού κριτικού που κατηγορήθηκε ότι άσκησε κριτική στις κινεζικές αρχές και του Wei Jingshen, που πρόσφατα έλαβε το βραβείο Ζαχάρωφ του Ευρωπαϊκού Κοινοβουλίου τον Οκτώβριο 1996,

ΣΤ. λαμβάνοντας υπόψη ότι η μεταρρύθμιση του δικαστικού και νομικού συστήματος που αναγγέλθηκε επανειλημμένως από τις αρχές της Λαϊκής Δημοκρατίας της Κίνας εξακολουθεί να μην αποτελεί πράξη,

Ζ. εκτιμώντας ότι η παγίωση των οικονομικών μεταρρυθμίσεων πρέπει να συμβαδίζει με τη ανάπτυξη της δημοκρατίας,

1. στιγματίζει την καταδίκη του Wang Dan και ζητεί την άμεση αποφυλάκισή του και τον τερματισμό οιασδήποτε πολιτικής και δικαστικής δίωξης εις βάρος του[semigr ]

2. ζητεί να παρασχεθούν όλες οι δικαστικές και διαδικαστικές εγγυήσεις κατά την δίκη εφέσεως[semigr ]

3. ζητεί από την Ευρωπαϊκή Ένωση και τα κράτη μέλη της να αναθέσουν στους εκεί ευρισκόμενους αντιπροσώπους τους να παρακολουθήσουν εκ του πλησίον τη διεξαγωγή της δίκης[semigr ]

4. καταδικάζει την στάση των κινεζικών αρχών που περιορίζει σημαντικά την άσκηση των θεμελιωδών ανθρωπίνων δικαιωμάτων, και ιδιαίτερα της ελευθερίας έκφρασης και του συνεταιρίζεσθαι και δηλώνει την πεποίθησή του ότι μια πραγματική δημοκρατία βασίζεται, μεταξύ άλλων, στην ελεύθερη κυκλοφορία των ιδεών και τη διεξαγωγή συζητήσεων[semigr ] υπογραμμίζει, με την ευκαιρία αυτή, τη σημασία της ελευθερίας του Τύπου[semigr ]

5. καλεί την κυβέρνηση της Λαϊκής Δημοκρατίας της Κίνας να επιτρέψει σε ιατρικές ομάδες και διεθνείς ανθρωπιστικές οργανώσεις την τακτική και εμπιστευτική πρόσβαση σε κρατούμενους στις κινεζικές φυλακές καθώς και στα στρατόπεδα laogaο[semigr ]

6. εκφράζει την επιθυμία του να συνεχισθεί ένας ανοικτός και ειλικρινής διάλογος με τις αρχές της Λαϊκής Δημοκρατίας της Κίνας προκειμένου να σημειωθεί ουσιαστική βελτίωση στον τομέα του σεβασμού των ανθρωπίνων δικαιωμάτων[semigr ]

7. ζητεί από τον Επίτροπο Brittan να καταβάλει κάθε προσπάθεια, κατά τη διάρκεια της επίσκεψής του στην Κίνα, προκειμένου να εξασφαλισθεί η τήρηση των σχετικών συστάσεων του Κοινοβουλίου[semigr ]

8. ζητεί από το Συμβούλιο και την Επιτροπή να καθορίσουν τη στρατηγική της Ευρωπαϊκής Ένωσης εξασφαλίζοντας τη συνοχή μεταξύ των οικονομικών σχέσεων και του σεβασμού των ανθρωπίνων δικαιωμάτων στη χώρα αυτή, περιλαμβάνοντας, μεταξύ άλλων, μία ρήτρα ανθρωπίνων δικαιωμάτων στις εμπορικές συμφωνίες της ΕΕ με τη Λαϊκή Δημοκρατία της Κίνας[semigr ]

9. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο και την κυβέρνηση της Λαϊκής Δημοκρατίας της Κίνας.